Man voor vrou vermoor tydens staptogArgieffoto ŉ Man is Sondag vermoor terwyl hy en sy vrou by Echo Valley in Muizenberg in die Wes-Kaap gestap het. Sers. Noloyiso Rwexana, woordvoerder van die polisie, het gesê die aanvaller het die uniform van ŉ veiligheidswag aangehad. Volgens Johann Marais van Wildernis-soek-en-redding (WSAR) is die egpaar eers met klippe gegooi voor die verdagte met ŉ mes vorendag gekom en die 56-jarige man gesteek het. ŉ Lugambulans is gebruik om die man na ŉ hospitaal te bring, maar hy het aan sy beserings beswyk. ŉ Polisiehelikopter en die honde-eenheid was ook op die toneel om na die verdagte te soek. Rwexana het gesê niemand is nog in hegtenis geneem in verband met die voorval nie. ŉ Saak van moord word ondersoek. Die voorval volg nadat ŉ groep van nege mense vroeër vandeesmaand in die Silwermyn-natuurreservaat op Tafelberg aangeval is. “Die groep het gaan stap en twee mans, wat soos bona fide-stappers gelyk het, het by die groep aangesluit,” het Marais destyds gesê. “Die groep was versigtig vir die vreemdelinge, maar die mans het ongeveer 30 minute lank saam met die groep gestap voor hulle skielik toegeslaan het.” Volgens Marais is vyf mense, onder wie twee vroue, met messe gesteek. “Die groeplede het hulself probeer verdedig – die groep het in twee verdeel en in verskillende rigtings gevlug. WSAR moes dus na twee verskillende tonele ontplooi word.” Die groep is ervare stappers, en van hulle is lede van WSAR. Volgens Marais is een van die mense in ŉ baie ernstige toestand. Die ander het geringe tot matige beserings opgedoen en is stabiel.